52. schôdza NR SR - 7.deň - A. dopoludnia
Dátum: 2026-06-03
Poslanec: Luščíková, Darina 
Druh vystúpenia: Vystúpenie v rozprave

Za slovo. Prajem všetkým pekné dobré ráno. A dobre vieme, že minulý rok prišla tá dlho očakávaná novela stavebného zákona, ktorá mala uľahčiť procesy. Ono sa to aj čiastočne stalo. Nastali nejaké implementačné problémy, ale to sa dalo čakať a vznikla administratívna záťaž vyššia hlavne v drobných stavbách, takže celkom tak to nebolo, ako to pán ministerstvo avizoval, že tie drobné stavby sa zrazu budú povoľovať veľmi jednoducho, respektíve sa nebudú musieť ani ohlasovať. Toto by ale nevadilo, pretože nejaká kontrola tam musí byť, avšak to povoľovanie drobných stavieb sa vyslovene zastavilo a dochádzalo až k čiernym stavbám. Ja som na to už upozorňovala minulý rok. Robili sme si nejaký výskum. Vďaka Bohu ministerstvo na to reflektovalo, avšak tento problém, ktorý nastal minulý rok, bol jasný príklad toho, ako zlyháva riadenie štátu. Nie z pohľadu ministerstva, teraz nebudem kritizovať ministra, ale z pohľadu úradu pre územné plánovanie a výstavbu Slovenskej republiky, pretože povinnosťou tohto úradu je vykladať stavebný zákon. Stavebný zákon tým pádom nebol vyložený, neboli k tomu metodické usmernenia, respektíve jednotné metodické usmernenia, líšili sa výklady ministerstva, úradu pre územné plánovanie a zároveň aj komerčných subjektov a vznikol z toho na rok jeden veľký chaos. Preto veľmi vítam, že táto novela sa venuje hlavne implementačným problémom a stanovuje do zákona riadne podmienky povoľovacích procesov. Je to trošičku nad rámec toho, čo má ministerstvo a takáto legislatíva robiť, pretože nemôžeme vykladať zákon v samotnom zákone, ale chvalabohu aspoň za to, aspoň ľudia budú vedieť, ako majú postupovať. Takže v podstate nejaké veľké výhrady k tomuto zákonu, ktorý teraz prišiel, nemáme. Až na jeden bod. Bod 71, ktorý si tak trošku možno nikto ani veľmi nevšimol a ja vám ho prečítam. Dotknutým orgánom je aj Ministerstvo obrany Slovenskej republiky, ak navrhovaná stavba, zmena dokončenej stavby alebo odstránenie stavby môže zasiahnuť záujmy obrany štátu a tieto záujmy sa týkajú území alebo stavieb určených Ministerstvom obrany a zverejnených na jeho webe. Ja nechcem spochybňovať obranu a potreby obrany štátu. Avšak takto vágne napísaný paragraf, ktorý sa bude vkladať do tohto zákona, je vyslovene ohrozením pre mnohých občanov Slovenskej republiky. Pretože my naozaj nevieme, kto bude kontrolovať hranice tohto oprávnenia, takto silnej právomoci ministerstva obrany. Ministerstvo obrany si samo určí územia a stavby, zverejní ich na vlastnom webe a následne bude v stavebných konaniach vydávať záväzné stanoviská. Toto znamená tento paragraf. V čase, keď rezort obrany, keď minister obrany Robert Kaliňák je ako odtrhnutý z reťaze a tvári sa ako zemepán Slovenska, rozbieha velikánske investície a pritom sa tvári, že pochybenie za viac ako 100 miliónov eur je len pár stĺpikov. Toto nie je v poriadku. Aj dokonca NKÚ upozorňuje na slabé riadenie strategických procesov, a preto je veľmi legitímne pýtať sa, kde končí obranný záujem a kde nastáva právo občana. Ja by som si možno, že toto ustanovenie ani veľmi nevšimla, ale stalo sa. Nič sa nedeje náhodou, musím tak asi povedať. Neviem, či vám hovorí niečo vojenský obvod Javorina. Jablonecký obvod Javorina bol zrušený, myslím, že v roku 2011, kde ide o velikánske územie. Bolo to najväčší vojenský obvod. Ako sa to presne volá, kolega? Môžeš mi pomôcť? Vojenský obvod. Obvod. Najväčší vojenský obvod v strednej Európe, vyše 30 000 ha. Tento priestor sa prestal využívať na vojenské účely a od roku 2011 to prestalo byť vojenským obvodom. Pozemky sa mali reštituovať a vrátiť občanom. Do dnešnej doby sa pozemky občanom nevrátili, reštitúcie neskončili, sú umelo naťahované a posúvané a sú tam všelijaké nezrovnalosti. A títo ľudia už desiatky rokov bojujú za to, aby sa im pozemky vrátili. A práve v tomto čase sa stane, že vojenský obvod Javorina zrazu chce minister vyhlásiť znova za vojenský obvod a v celom svojom rozsahu. Neviem, či to poznáte, sú to Levočské vrchy niekde medzi Kežmarkom, Popradom a Levočou. Je to velikánske územie, do ktorého sa investovali momentálne už milióny. Je to územie, ktoré môže slúžiť aj pre rozvoj cestovného ruchu, ktoré je veľmi dôležité pre túto oblasť, pretože ide o regionálny rozvoj, ktorý by sa mohol naštartovať v tejto oblasti s nejakým moderným cestovným ruchom. Sú tam postavené cyklotrasy, vyhliadkové veže, náučné chodníky. Dokonca tento rok tam bolo preinvestovaných 500 000 € na náučný chodník, ktorý síce neviem, čo tam je za 500 000 €, ale je tam. Na to by sme sa ešte asi mohli pozrieť, že prečo až 500 000 stál nejaký náučný chodník, ale sú tam preinvestované státisíce až milióny € a zrazu si niekto zmyslí, že toto územie bude znova vojenským obvodom v pôvodnom rozsahu. Práve preto ma veľmi zaujalo toto ustanovenie, kedy jednoducho Ministerstvo obrany môže vyhlásiť alebo svojím záväzným stanoviskom určiť podmienky výstavby všetkých dotknutých objektov k tomuto vojenskému územiu. Môžu sa podľa mňa práva obcí veľmi oslabiť, práva občanov, ktorí tam majú svoje majetky. Dokonca sú tam nevysporiadané reštitúcie. Čo bude s tými ľuďmi, ktorých znova chcú vyvlastňovať? Ja som bola v nedeľu na stretnutí občanov, nespokojných občanov, ktorí tieto reštitúcie nemajú ukončené. A oni vlastne vôbec nevedia, čo s nimi bude. Oni vôbec nevedia, akým spôsobom sa vlastne potom znova budú vyvlastňovať tieto pozemky. A ono to nie je niečo, čo je ešte niekde vo vzduchu, pretože minulý týždeň, keď bolo zasadnutie vlády v Haniske, tak bolo stretnutie ministra obrany spolu s petičným výborom, spolu so starostkou obce Tvarožná a vyslovene sa na to pýtali, nikto nepoprel, že toto je zámer Ministerstva obrany v plnej miere znova obnoviť vojenský obvod Javorina. Dokonca riaditeľ vojenských lesov už rozprával o procesoch, ktoré majú nastať, keď nebudú ľudia chcieť pristúpiť dohodou na odovzdanie svojich pozemkov, že znova dôjde k vyvlastneniu. Takže títo ľudia pred desiatkami rokov alebo ich predchodcovia, teda dedovia, starí otcovia, staré mamy, prišli o pozemky a teraz sa to má znova diať. A ja sa pýtam, či je nutné znova vojenský obvod Javorina obnoviť v jeho pôvodnej veľkosti, pretože nikto nespochybňuje potreby obrany štátu. Nikto nespochybňuje to, že náš štát potrebuje rozvíjať obranu aj s ohľadom na záväzky k NATO, ale musíme sa pýtať, či je nevyhnutné obnoviť vojenský obvod Javorina v jeho pôvodnom rozsahu. A toto ustanovenie v stavebnom zákone dáva veľkú moc ministrovi obrany vyjadrovať sa a dávať záväzné stanoviská k hocijakým objektom, ktoré sa môžu týkať obrany štátu. Bez upresnenia a bez jasného výkladu a bez odpovedí, hlavne možnože ministra obrany, ale možnože aj ministra dopravy k tomuto ustanoveniu, určite za takýto zákon nebudeme môcť zahlasovať. Ďakujem. Ďakujem pekne, pani poslankyňa. V ďalšej rozprave vystúpi pán poslanec.